**«Magnavox Odyssey»** — першая ў свеце камерцыйная хатняя гульнявая прыстаўка. Яна была распрацавана невялікай камандай на чале з Ральфам Бэрам[en]. Прыстаўка выпушчана кампаніяй «Magnavox[en]» у верасні 1972 года ў Злучаных Штатах і праз год — за мяжой. «Odyssey» заключана ў чорна-бела-карычневы корпус, які падключаецца да тэлевізара. Разам з прыстаўкай выкарыстоўваюцца два гульнявыя кантролеры[en]. Прыстаўка здольна выводзіць на экран тры квадратныя кропкі, паводзіны якіх мяняюцца ў залежнасці ад устаноўленай гульні. Гульцы для стварэння візуальных эфектаў могуць размяшчаць на экране тэлевізара каляровыя пластыкавыя накладкі. У кожнай гульні адзін ці два гульцы кіруюць сваімі кропкамі з дапамогай сваіх кантролераў. У камплекце з «Odyssey» пастаўлялася розная атрыбутыка настольных гульняў, такая як ігральныя косці[en]\* і папяровыя грошы. Асобна ад прыстаўкі пастаўлялася першая ў свеце камерцыйная гульня са светлавым пісталетам[en].

Ідэя стварэння гульнявой прыстаўкі прыйшла да Бэра ў жніўні 1966 года. На працягу наступных трох гадоў ён разам з Білам Харысанам і Білам Рушам стварыў сем паслядоўных прататыпаў гульнявых сістэм. Сёмы прататып, вядомы як «Карычневая скрынка», быў паказаны некалькім вытворцам, перш чым у студзені 1971 года кампанія «Magnavox» пагадзілася на вытворчасць прыстаўкі. Пасля выпуску прыстаўкі праз свае дылерскія цэнтры «Magnavox» прадала 69 000 штук у першы каляндарны год і 350 000 штук — да моманту спынення выпуску прыстаўкі ў 1975. Прыстаўка спарадзіла серыю спецыялізаваных гульнявых сістэм «Odyssey»[en], а пасля іх і выпушчаную ў 1978 годзе «Magnavox Odyssey²[en]». Адна з 28 гульняў, створаных для гэтай сістэмы, — гульня ў пінг-понг — натхніла «Atari» на стварэнне паспяховай аркаднай гульні «Pong» 1972 года, якая, у сваю чаргу, стымулявала продажы «Odyssey». Патэнты Бэра і іншых распрацоўшчыкаў сістэмы і гульняў, у тым ліку і тое, што было названа суддзёй *«наватарскім патэнтам на відэагульнявое мастацтва»*, леглі ў аснову серыі судовых пазоваў, якія ахоплівалі 20 гадоў і прынеслі кампаніям «Sanders» і «Magnavox» больш за 100 млн даляраў ЗША. Выпуск «Odyssey» адзначыў пачатак першага пакалення відэагульнявых прыставак і стаў ранняй часткай уздыму індустрыі камерцыйных відэагульняў.

Зноскі
------

1. ↑  *Bedi J.* Ralph Baer: An interactive life // *Human behavior and emerging technologies* — 2019. — Vol. 1, Iss. 1. — P. 18–25. — ISSN 2578-1863 — doi:10.1002/HBE2.119<a href='https://wikidata.org/wiki/Track:Q98908543'></a><a href='https://wikidata.org/wiki/Track:Q96321125'></a>
2. ↑  Smith 2019, с. 142–144.

Літаратура
----------

* *Smith, Alexander.* They Create Worlds: The Story of the People and Companies That Shaped the Video Game Industry. — CRC Press[en], 2019. — Т. 1: 1971 – 1982. — ISBN 978-1-138-38990-8.

Спасылкі
--------

|  |  |
| --- | --- |
| commons: | Magnavox Odyssey на Вікісховішчы |

|  |  |
| --- | --- |
| ⚙️   Тэматычныя сайты | Gaming-History |

| ⛭Асноўныя гульнявыя прыстаўкі па пакаленнях |
| --- |
| 1-е | Magnavox Odyssey ·  Coleco Telstar ·  Pong |
| 2-е | Fairchild Channel F ·  RCA Studio II ·  Atari 2600 ·  Odyssey? ·  Intellivision ·  Arcadia 2001 ·  Atari 5200 ·  ColecoVision ·  Vectrex ·  SG-1000 |
| 3-е | Nintendo Entertainment System ·  Master System ·  Atari 7800 |
| 4-е | TurboGrafx-16 ·  Mega Drive ·  SNES ·  Neo-Geo ·  CD-i |
| 5-е | Amiga CD32 ·  3DO ·  Jaguar ·  Saturn ·  Playdia ·  PlayStation ·  PC-FX ·  Nintendo 64 ·  Pippin |
| 6-е | Dreamcast ·  PlayStation 2 ·  GameCube ·  Game Boy Advance ·  Xbox |
| 7-е | Xbox 360 ·  PlayStation 3 ·  Wii ·  PlayStation Portable Go ·  PlayStation Portable ·  Nintendo DS ·  Zeebo |
| 8-е | Wii U · PlayStation 4 · Xbox One · Nintendo 3DS · PlayStation Vita · Steam Machines · OUYA |
| 9-е | PlayStation 5 · Xbox Series X and Series S · Nintendo Switch |